Hans Andersen (V), 2024-12-18:
Tak for det.
I Venstre mener vi, at det er i Danmarks interesse at være en del af et internationalt regelbaseret samfund, og det er det særlig som et lille land.
For alternativet er en endnu mere usikker verdensorden, der udelukkende baserer sig på de stærkes ret, og det er ikke til Danmarks fordel.
En af de konventioner, der oftest nævnes i den her type af debatter, er den europæiske menneskerettighedskonvention, og i Venstre er vi tilhængere af menneskerettighederne, både som princip og i form af konventionen.
Vi tror fuldt og fast på de helt grundlæggende rettigheder, der også er nedfældet i den europæiske menneskerettighedskonvention.
Dermed ikke sagt, at alt er godt og velfungerende, for der er dele af konventionerne, og nogle gange er det særlig fortolkningen af dem, der ikke altid er i Danmarks interesse.
Vi oplever ofte, at internationale konventioner spænder ben for, at vi i Danmark kan føre den udlændinge- og indfødsretspolitik, som et bredt flertal i Folketinget ellers gerne ville.
Det handler i høj grad om, at mennesker, som vi egentlig ikke mener har noget at gøre i Danmark, ikke kan sendes ud.
Her er det jo ofte den europæiske menneskerettighedskonvention og Den Europæiske Menneskerettighedsdomstols fortolkning af konventioner, der står i vejen, når udlændinge, der har begået dybt alvorlig kriminalitet, ikke kan udvises fra Danmark.
Der er tilfælde, hvor man har svært ved ikke at sidde med en følelse af, at der tages endog meget udstrakt hensyn til den kriminelle og ikke i samme grad til ofre og det omkringliggende samfund, og hvor man ærlig talt godt kan føle sig til grin for egne penge.
Internationale konventioner sætter også snævre grænser for, hvornår vi kan frakende statsborgerskabet igen, når det først er tildelt.
Det er for blot at nævne et par eksempler.
Det har derfor i mange år været Venstres position, at vi på det udlændingepolitiske område skal gå til grænsen af konventionerne og samtidig udfordre dem.
Det har vi løbende gjort gennem mange år, og i sidste valgperiode fik vi eksempelvis også strammet den danske lovgivning om frakendelse af indfødsret, så vi i videst muligt omfang kan frakende det danske statsborgerskab, når vedkommende begår kriminalitet, eller når statsborgerskabet er opnået ved svig.
Jeg er også glad for, at det er en del af det regeringsgrundlag, vi blev enige om for 2 år siden, at vi skal gå til grænsen af konventionerne og udfordre dem.
Så sent som for 2 uger siden offentliggjorde regeringen, at man agter at stramme udvisningsreglerne, så alle ubetingede fængselsdomme kan føre til udvisning, uagtet hvor længe udlændingen har opholdt sig i Danmark.
Det kan jeg kun bifalde.
Det skal ikke være dansk lovgivning, der står i vejen for, at udlændinge, der begår alvorlig kriminalitet, udvises.
Når vi går helt til grænsen af konventionerne, medfører det en afsøgning af de grænser, og her skal vi være villige til at tage en procesrisiko.
På en række punkter betyder det, at en bestemt afgørelse skal træffes, medmindre det med sikkerhed vil være i strid med Danmarks internationale forpligtelser.
Det har vi været villige til i Danmark, og det betyder så også, at vi med jævne mellemrum oplever, at afgørelser går imod Danmark ved Den Europæiske Menneskerettighedsdomstol i sager om udvisning.
Det er ærgerligt, når det sker, men det viser, at vi går helt til grænsen, og at vi bruger de afgørelser til at justere regler og praksisser, så vi kan udvise flest mulige kriminelle udlændinge.
For at udfordre konventionerne blev vi i regeringsgrundlaget regeringspartierne imellem også enige om nogle konkrete værktøjer til at gøre det, og det er vi meget tilfredse med i Venstre.
Derfor er jeg også glad for, at en konventionsambassadør forhåbentlig inden længe kan påbegynde sit arbejde, og der vil blive igangsat en grundig udredning af både Danmarks muligheder og forpligtelser i forbindelse med EMRK og afgørelser ved EMD.
Det her med udfordringer med konventionerne er jo ikke noget, der kan løses med ét værktøj eller ad én omgang.
Det er et løbende arbejde, hvor vi skal fastholde den kurs, vi har fulgt i en årrække.